Koalisie verkla ANC en kie in Jhb(Foto: Unsplash) Die DA-geleide koalisieregering in die Johannesburgse metroraad het Maandag sy voorneme bekend gemaak om strafregtelike klagte teen die ANC en sy lede in die raad aanhangig te maak. Die klagte, wat omkopery en korrupsie insluit, is vanoggend kort ná 11:00 by die Hillbrow-polisiestasie gemaak. Luidens ŉ gesamentlike verklaring deur die koalisieregering spruit die klagte uit ŉ ondersoek wat na beweerde korrupte bedrywighede deur sommige partylede in die koalisieregering van stapel gestuur is. Die ondersoek het glo aan die lig gebring dat daar sameswerings is om politieke mag in die metro deur finansiële aansporings terug te koop. “Om kriminele klagte in te dien is ŉ bewys aan die inwoners van Johannesburg dat die partye wat deel vorm van die koalisieregering, daartoe verbind is om die koalisie te handhaaf,” lui die verklaring. “Dit is duidelik dat die ANC probeer om die Gautengse metro’s op enige moontlike manier terug te neem.” Die Johannesburgse metroraad het die afgelope week in wanorde verval nadat die DA-lid en speaker van die raad, Vasco da Gama, in ŉ mosie van wantroue uit sy pos verwyder is. Sedertdien beweer Colleen Makhubele, voorsitter van voorsitters, glo dat sy nou die waarnemende speaker van die Johannesburgse metroraad is. “Hierdie bewerings word gemaak sonder enige wetlike gronde en is gedoen om die magte te kry van ŉ pos wat sy nie beklee nie sodat die ANC se agenda net verder voortgesit kan word,” lui ŉ afsonderlike verklaring van die koalisieregering. Makhubele, ŉ Cope-raadslid, is destyds deur die koalisieregering as voorsitter van voorsitters aangewys. Sy het egter ten gunste van die mosie van wantroue teen Da Gama gestem ondanks haar voorneme “om die koalisie te ondersteun om die mosie te skrap”. Die koalisieregering sê Makhubele se besluit om as waarnemende speaker op te tree is onregmatig, aangesien die raad nooit gestem het dat sy die pos beklee nie. “Makhubele maak staat daarop dat sy as waarnemende speaker kan optree omdat sy die vorige vergadering, nadat die mosie van wantroue geslaag het, gelei het,” sê die koalisieregering. “Ons sal Makhubele se optrede dophou en sou sy ŉ spesiale raadsvergadering byeenroep namens die ANC, vir wie sy nou oënskynlik optree, sal ons nie huiwer om regstappe teen haar te doen nie.”